**ELŐTERJESZTÉS**

**A Jogi és Társadalmi Kapcsolatok Bizottságának 2019. június 12-i ülésére**

**Javaslat a Kolozsvár utcai focipálya ingyenes használatba adására**

Putz Attila a Zanati Kuturális és Sport Egyesület elnöke azzal a kéréssel fordult önkormányzatunkhoz, hogy egyesületük részére az önkormányzati tulajdonban álló, Kolozsvár u. 27. szám alatti füves focipálya ingyenes használatát engedélyezzük.

Az egyesület jelenleg a kezelő Szombathelyi Sportközpont és Sportiskola Nonprofit Kft-vel kötött megállapodás alapján bérleti díj fizetés ellenében használja a pályát.

Az egyesület elnökének tájékoztatása szerint edzésenként 4.000,-Ft-ot, míg mérkőzésenként 10.000,-Ft-ot fizetnek a kezelőnek.

Éves szinten 30 hazai mérkőzés 600.000, a heti 2 edzés nagyjából 200.000,-Ft-ba kerül. Működési támogatásként az önkormányzattól ugyanannyi támogatást kapnak, mint más megyei II. osztályú csapatok a városban, azaz 600.000,-Ft-ot. Ez nem fedezi még a bérleti díjat sem. Más csapatok, akik rendelkeznek pályával, ugyanezt az összeget megkapják támogatásként, melyet a csapatra tudnak költeni.

Az egyesület a pálya ingyenes használata fejében vállalná, hogy a használat arányában rezsi hozzájárulást fizet, illetve az öltözőket, mellékhelyiségeket társadalmi munkában kifesti, továbbá részt vesz a pálya mérkőzésekre való felkészítésében, azaz a pálya vonalazásában és a hálók felrakásában.

Szombathely Megyei Jogú Város Önkormányzata vagyonáról szóló 40/2014.(XII.23.) rendeletének 11.§ a.) pontja alapján az önkormányzati vagyon 3 éves időtartamot meghaladó ingyenes használatát a Közgyűlés jogosult engedélyezni.

Kérem a T. Bizottságot, hogy az előterjesztést megtárgyalni és a határozati javaslatot elfogadni szíveskedjen.

Szombathely, 2019. június 6.

 **/: dr. Puskás Tivadar :/**

**Határozati javaslat**

**……./2019.(VI. 12.) JTKB számú határozat**

A Jogi és Társadalmi kapcsolatok Bizottsága - Szombathely Megyei Jogú Város Önkormányzata vagyonáról szóló 40/2014.(XII.23.) rendeletének 11.§ a.) pontja alapján - az önkormányzati tulajdonban álló, Szombathely, Kolozsvár u. 27. szám alatti labdarúgó pálya használatára a Zanati Kulturális és Sport Egyesület számára az alábbi feltételekkel javasolja a Közgyűlésnek az ingyenes használat biztosítását:

* az ingyenes használat 3 évig terjedő határozott időtartamra, 2022. június 30. napjáig szól,
* a használó tudomásul veszi, hogy az ingyenes használat az egyesület részére a pálya és az öltözők tekintetében nem biztosít kizárólagos használatot,
* a pálya fenntartásával, üzemeltetésével kapcsolatos költségek a használat arányában a használót terhelik,
* a használó a pályát és az öltözőhelyiségeket kizárólag feladatainak ellátására használhatja,
* a használó a pálya és az öltözők használatát másnak nem engedheti át,
* a pályát és az öltözőhelyiségeket az abban folytatni kívánt tevékenység gyakorlásához szükséges módon a használó saját költségén kialakíthatja, berendezheti és felszerelheti, az ehhez és a tevékenysége gyakorlásához esetlegesen szükséges hatósági engedélyek beszerzése a használó kötelezettsége,
* a használó a térítésmentes használat megszűnésekor ráfordításainak, illetve azok időarányos részének megtérítésére nem tarthat igényt, a helyiséget kiürítve és tisztán, átadáskori állapotban és felszereltséggel köteles visszaadni,
* a használó köteles a pályahasználatra vonatkozó igényét előzetesen a kezelő Szombathelyi Sportközpont és Sportiskola Nonprofit Kft-vel előzetesen egyeztetni.

A Bizottság javasolja a Közgyűlésnek, hogy az ingyenes használati megállapodást a

Szombathelyi Sportközpont és Sportiskola Nonprofit Kft. kösse meg.

**Felelős**: Dr. Ipkovich György a Jogi és Társadalmi Kapcsolatok Bizottságának elnöke

 (A végrehajtásért:

 Lakézi Gábor, a Városüzemeltetési Osztály vezetője

 Karácsony Krisztina a Szombathelyi Sportközpont és Sportiskola
 Nonprofit Kft. ügyvezetője)

**Határidő**: azonnal